ಪುನೀತ್ಗೆ ಮತ್ತೆ ಜೋಡಿಯಾದ ಪ್ರಿಯಾ ಆನಂದ್ ಪವರ್ ಸ್ಟಾರ್ ಪುನೀತ್ರಾಜ್ಕುಮಾರ್ ಈಗ ಸಾಕಷ್ಟು ಸದ್ದು ಮಾಡುತ್ತಿದ್ದಾರೆ. ಅವರು ನಟಿಸುತ್ತಿರುವ ಯುವರತ್ನ ಚಿತ್ರದ ಶೂಟಿಂಗ್ ಬಹುತೇಕ ಮುಗಿದಿದ್ದರೆ, ಜೇಮ್ಸ್ ಚಿತ್ರದ ಚಿತ್ರೀಕರಣವು ಕೂಡ ಭರದಿಂದ ಸಾಗುತ್ತಿದೆ. ಧ್ರುವಸರ್ಜಾ ಅಭಿನಯದ ಭರ್ಜರಿ, ಬಹದ್ದೂರ್, ರೋರಿಂಗ್ ಸ್ಟಾರ್ ಶ್ರೀಮುರಳಿ ನಟನೆಯ ಭರಾಟೆ ಚಿತ್ರಕ್ಕೆ ಆಯಕ್ಷನ್ ಕಟ್ ಹೇಳಿದ್ದ ಚೇತನ್ಕುಮಾರ್ ಅವರು ಇದೇ ಮೊದಲ ಬಾರಿಗೆ ಪುನೀತ್ರಾಜ್ಕುಮಾರ್ಗೆ ನಿರ್ದೇಶನ ಹೇಳಲು ಹೊರಟಿರುವುದರಿಂದ ಈ ಚಿತ್ರದ ಬಗ್ಗೆ ಸಾಕಷ್ಟು ಕುತೂಹಲ ಮೂಡಿದೆ. ಕಿಶೋರ್ಪತ್ತಿಕೊಂಡ ನಿರ್ಮಾಣದ ಈ ಚಿತ್ರವು ಆರಂಭದಿಂದಲೂ ಪುನೀತ್ರ ಅಭಿಮಾನಿಗಳಲ್ಲಿ ಸಾಕಷ್ಟು ಕ್ರೇಜ್ ಹುಟ್ಟುಹಾಕಿದೆ. ಈ ಚಿತ್ರದ ನಾಯಕನಟನಾಗಿ ಪುನೀತ್ರಾಜ್ಕುಮಾರ್ ಅವರು ಆಯ್ಕೆಯಾಗಿದ್ದರಾದರೂ ಉಳಿದ ಕಲಾವಿದರ ಆಯ್ಕೆಯಾಗಿರಲಿಲ್ಲ. ಈಗಾಗಲೇ ಜೇಮ್ಸ್ ಚಿತ್ರದ ಬಹಳಷ್ಟು ಚಿತ್ರೀಕರಣ ನಡೆದಿದ್ದರೂ ಕೂಡ ಈ ಚಿತ್ರದ ಕಲಾವಿದರ ಬಗ್ಗೆ ಕುತೂಹಲ ಮೂಡಿಸಿಕೊಂಡು ಬಂದಿದ್ದ ನಿರ್ದೇಶಕರು ಮೊನ್ನೆಯಷ್ಟೇ ಈ ಚಿತ್ರದ ಖಳನಟನ ಪಾತ್ರಕ್ಕೆ ಟಾಲಿವುಡ್ನ ಶ್ರೀಕಾಂತ್ರನ್ನುಕರೆತಂದಿದ್ದರಾದರೂ ಪುನೀತ್ ಎದುರಿಗೆ ಕಾಣಿಸಿಕೊಳ್ಳುವ ನಾಯಕಿಯ ಬಗ್ಗೆ ಗೋಪ್ಯ ಕಾಪಾಡಿಕೊಂಡಿದ್ದರು. ಈಗ ಈ ಚಿತ್ರದ ನಾಯಕಿಯ ಹೆಸರು ಬಹಿರಂಗಗೊಂಡಿದ್ದು ರಾಜಕುಮಾರದಲ್ಲಿ ಪುನೀತ್ರೊಂದಿಗೆ ಸ್ಕ್ರೀನ್ ಹಂಚಿಕೊಂಡಿದ್ದ ಪ್ರಿಯಾ ಆನಂದ್ರನ್ನೇ ಜೇಮ್ಸ್ನ ನಾಯಕಿಯಾಗಿ ಆಯ್ಕೆ ಮಾಡಿಕೊಂಡಿದ್ದಾರೆ. ರಾಜಕುಮಾರದಲ್ಲಿ ಪುನೀತ್ ಹಾಗೂ ಪ್ರಿಯಾಆನಂದ್ರ ಜೋಡಿ ಪ್ರೇಕ್ಷಕರನ್ನು ಮೋಡಿ ಮಾಡಿತ್ತು. ಆ ಚಿತ್ರದ ನಂತರ ಪ್ರಿಯಾ ಗಣೇಶ್ ಅಭಿನಯದ ಅರೆಂಜ್ ಚಿತ್ರದಲ್ಲೂ ನಾಯಕಿಯಾಗಿ ಮಿಂಚಿದ್ದಳು. ಜೇಮ್ಸ್ ಚಿತ್ರಕ್ಕಾಗಿ ಭಾರೀ ಬಂಡವಾಳವನ್ನು ಹೂಡುತ್ತಿರುವುದರಿಂದ ಚಿತ್ರೀಕರಣದ ವಿಷಯದಲ್ಲಿ ನಿರ್ಮಾಪಕರಾದ ಕಿಶೋರ್ಪತ್ತಿಕೊಂಡ ರಾಜಿ ಮಾಡಿಕೊಂಡಿಲ್ಲ. ತಾರಾಗಣದಲ್ಲಿ ಬಹುಭಾಷಾ ನಟ ಶ್ರೀಕಾಂತ್, ಆದಿತ್ಯಮೆನನ್ರನ್ನು ಕರೆತಂದಿದ್ದರೆ, ಆಯಕ್ಷನ್ ಬೇಸ್ಡ್ ಆಗಿರುವ ಈ ಚಿತ್ರದ ಸ್ಟಂಟ್ಸ್ ಜವಾಬ್ದಾರಿಯನ್ನು ಟಾಲಿವುಡ್ನ ಖ್ಯಾತ ಸಾಹಸ ಕಲಾವಿದರ ರಾಮ್ ಲಕ್ಷ್ಮಣ್ಗೆ ವಹಿಸಿದ್ದರೆ, ಚರಣ್ರಾಜ್ ಸಂಗೀತ ಒದಗಿಸಿದ್ದಾರೆ. ಜೇಮ್ಸ್ ಚಿತ್ರದ ಚಿತ್ರೀಕರಣಕ್ಕಾಗಿ ಹೊಸಪೇಟೆಯಲ್ಲಿ ಸೆಟ್ ಹಾಕಿದ್ದು ಅಲ್ಲೇ ಮೊದಲ ಹಂತದ ಮಾತಿನ ಚಿತ್ರೀಕರಣ ಹಾಗೂ ಕೆಲವು ಸಾಹಸ ದೃಶ್ಯಗಳನ್ನು ಚಿತ್ರೀಕರಿಸಿಕೊಳ್ಳಲು ನಿರ್ದೇಶಕ ಚೇತನ್ಕುಮಾರ್ ಯೋಚಿಸಿದ್ದಾರೆ. ಶೂಟಿಂಗ್ನಲ್ಲಿ 50ಕ್ಕೂ ಹೆಚ್ಚು ಮಂದಿ ಪಾಲ್ಗೊಳ್ಳುತ್ತಿರುವುದರಿಂದ ಕೇಂದ್ರ ಸರ್ಕಾರ ವಿಸಿರುವ ಮಾರ್ಗಸೂಚಿಗಳನ್ನು ಅಳವಡಿಸಿಕೊಂಡು ಚಿತ್ರೀಕರಣ ಮಾಡುತ್ತಿದ್ದೇವೆ ಎಂದು ನಿರ್ದೇಶಕರು ತಿಳಿಸಿದ್ದಾರೆ. ಒಟ್ಟಾರೆ ರಾಜಕುಮಾರ ಚಿತ್ರದಲ್ಲಿ ಮೋಡಿ ಮಾಡಿದ್ದ ಪುನೀತ್ರಾಜ್ಕುಮಾರ್ ಹಾಗೂ ಪ್ರಿಯಾಆನಂದ್ರ ಜೋಡಿಯೇ ಜೇಮ್ಸ್ನಲ್ಲೂ ಪ್ರೇಕ್ಷಕರನ್ನು ಮೋಡಿ ಮಾಡಲು ಹೊರಟಿದ್ದಾರೆ.